
A portugál babérmeggy (Prunus lusitanica L.) gyökérfejlődésének vizsgálata minirhizotron készülékkel

Éghajlatunk változása az egyik legnagyobb globális probléma a 21. században. Nemcsak a társadalmat, hanem a mezőgazdasági ágazatokat is fenyegetik az időjárással kapcsolatos negatív impulzusok. A csapadék- és hőmérsékletviszonyok esetében kialakult szélsőséges tendencia miatt nem hagyhatjuk figyelmen kívül, hogy a kialakuló klímát milyen mértékben tűrő növények kerülnek előtérbe a termesztés során. Hazánkban a 19. század közepe óta nőtt meg a jelentősége az örökzöld fászárú dísznövények zöldterületi alkalmazásának. E növénycsoportban a lomblevelű örökzöldek díszítőértéke különleges, többségük a hazánknál melegebb és enyhébb telű régióiból származik. A szárazságtűrésben a gyökereknek kiemeltebb szerepük van, mint a hajtásrendszernek azért, mert a gyökerek növekedését kevésbé befolyásolja a csapadékhiány, mint a föld feletti részekét. Az eltérő vízviszonyokkal ellátott talajokban a gyökerek különböző mértékben hatolnak le a mélyebb rétegekig, hogy adott esetben a legkisebb vízhártyákat is elérjék.
Az ún. minirhizotron készülék a korábban alkalmazott módszerekkel ellentétben lehetővé teszi a növények gyökérzetének tanulmányozását a talaj különösebb bolygatása nélkül.
A gyökérzóna fejlődésére irányuló kutatásainkba a Prunus lusitanica L. lomblevelű örökzöld díszcserjét vontuk be. A minirhizotron készülékkel történő, vizsgálatok 2013 és 2014 tenyészidőszakában, Keszthelyen és Cserszegtomajon, a Pannon Egyetem Georgikon Karának kísérleti területein folytak. A méréseket havonta végeztük, majd az elkészült képeket a Root Snap szoftver (CID Bio-Science) segítségével elemeztük. Az egy rétegben fejlődő gyökerek hosszát és felszínének nagyságát jellemző számadatokat a Microsoft Word és Excel programok segítségével rögzítettük, ill. dolgoztuk fel.
A két termőhelyen kapott eredmények 2014-ben szembetűnő különbséget mutattak. A cserszegtomaji termőhely esetében minden mérési időpontban szignifikáns különbséget regisztráltunk az egyes rétegek közötti gyökérhosszt illetően, míg a keszthelyi termőhelyen egyetlen mérési időpontban sem mutatkozott szignifikáns különbség. Az égtáji kitettség és a gyökérnövekedés intenzitása között mindkét kísérleti területen egyenes arányosságot tapasztaltunk.



